CELEX: 32018R0878
Language: el
Date: 2018-06-18 00:00:00
Title: Εκτελεστικός κανονισμός (ΕΕ) 2018/878 της Επιτροπής, της 18ης Ιουνίου 2018, για την έκδοση του καταλόγου με τα κράτη μέλη ή τα τμήματα της επικράτειας κρατών μελών τα οποία συμμορφώνονται με τους κανόνες για την κατάταξη σε κατηγορίες όπως ορίζονται στο άρθρο 2 παράγραφοι 2 και 3 του κατ' εξουσιοδότηση κανονισμού (ΕΕ) 2018/772 σχετικά με την εφαρμογή προληπτικών υγειονομικών μέτρων για τον έλεγχο της μόλυνσης των σκύλων με Echinococcus multilocularis (Κείμενο που παρουσιάζει ενδιαφέρον για τον ΕΟΧ)

19.6.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 155/1
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/878 ΤΗΣ ΕΠΙΤΡΟΠΉΣ
   της 18ης Ιουνίου 2018
   για την έκδοση του καταλόγου με τα κράτη μέλη ή τα τμήματα της επικράτειας κρατών μελών τα οποία συμμορφώνονται με τους κανόνες για την κατάταξη σε κατηγορίες όπως ορίζονται στο άρθρο 2 παράγραφοι 2 και 3 του κατ' εξουσιοδότηση κανονισμού (ΕΕ) 2018/772 σχετικά με την εφαρμογή προληπτικών υγειονομικών μέτρων για τον έλεγχο της μόλυνσης των σκύλων με Echinococcus multilocularis
   
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 576/2013 του Ευρωπαϊκού Κοινοβουλίου και του Συμβουλίου, της 12ης Ιουνίου 2013, σχετικά με τις μη εμπορικού χαρακτήρα μετακινήσεις ζώων συντροφιάς και την κατάργηση του κανονισμού (ΕΚ) αριθ. 998/2003 (1), και ιδίως το άρθρο 20,
   Εκτιμώντας τα ακόλουθα:
   
               (1)
            
            
               Με τον κανονισμό (ΕΕ) αριθ. 576/2013 θεσπίζονται οι κανόνες που εφαρμόζονται στις μη εμπορικές μετακινήσεις στα κράτη μέλη για σκύλους, γάτες και νυφίτσες. Ιδίως, το άρθρο 19 προβλέπει την εφαρμογή προληπτικών υγειονομικών μέτρων για τον έλεγχο νόσων ή μολύνσεων εκτός από τη λύσσα, που ενδέχεται να διαδοθούν λόγω της μετακίνησης των εν λόγω ζώων.
            
         
               (2)
            
            
               Το άρθρο 19 του κανονισμού (ΕΕ) αριθ. 576/2013 προβλέπει, επίσης, τη θέσπιση κανόνων για την κατάταξη σε κατηγορίες των κρατών μελών ή τμημάτων τους ανάλογα με το καθεστώς τους υγείας των ζώων και τα συστήματά τους παρακολούθησης και υποβολής εκθέσεων όσον αφορά ορισμένες νόσους ή μολύνσεις εκτός από τη λύσσα. Τα κράτη μέλη ή τμήματά τους που συμμορφώνονται με τους κανόνες κατηγοριοποίησης μπορούν να συμπεριληφθούν σε κατάλογο που εκδίδεται δυνάμει του άρθρου 20 του εν λόγω κανονισμού.
            
         
               (3)
            
            
               Δυνάμει του άρθρου 19 παράγραφος 1 του κανονισμού (ΕΕ) αριθ. 576/2013, η Επιτροπή εξέδωσε τον κατ' εξουσιοδότηση κανονισμό (ΕΕ) 2018/772 (2) για την έγκριση της εφαρμογής προληπτικών υγειονομικών μέτρων για τον έλεγχο της μόλυνσης των σκύλων με Echinococcus multilocularis, τη θέσπιση κανόνων για την κατάταξη σε κατηγορίες των κρατών μελών ή τμημάτων τους όσον αφορά την εν λόγω μόλυνση και τον καθορισμό των όρων που πρέπει να πληρούν τα κράτη μέλη για να παραμείνουν επιλέξιμα για την εφαρμογή των εν λόγω προληπτικών υγειονομικών μέτρων.
            
         
               (4)
            
            
               Οι κανόνες κατηγοριοποίησης που θεσπίζονται από τον κατ' εξουσιοδότηση κανονισμό (ΕΕ) 2018/772 περιλαμβάνουν τους όρους που πρέπει να πληρούν τα κράτη μέλη για να αποδείξουν είτε ότι οι άγριες κόκκινες αλεπούδες απουσιάζουν από το σύνολο της επικράτειάς τους είτε, αν άγρια ζώα-τελικοί ξενιστές που είναι πιθανό να φέρουν το παράσιτο Echinococcus multilocularis απαντούν στο σύνολο ή σε τμήματα της επικράτειάς τους, ότι δεν έχει καταγραφεί κρούσμα μόλυνσης από Echinococcus multilocularis στα εν λόγω ζώα. Τα κράτη μέλη ή τα τμήματά τους που έχουν καταχωριστεί σε κατάλογο δυνάμει του άρθρου 20 του κανονισμού (ΕΕ) αριθ. 576/2013 ως συμμορφούμενα με τους εν λόγω κανόνες κατηγοριοποίησης είναι επιλέξιμα για την εφαρμογή των προληπτικών υγειονομικών μέτρων που καθορίζονται με τον κατ' εξουσιοδότηση κανονισμό (ΕΕ) 2018/772.
            
         
               (5)
            
            
               Ο κατ' εξουσιοδότηση κανονισμός (ΕΕ) 2018/772 προορίζεται να αντικαταστήσει τον κατ' εξουσιοδότηση κανονισμό (ΕΕ) αριθ. 1152/2011 της Επιτροπής (3), ο οποίος περιέχει παρόμοια προληπτικά υγειονομικά μέτρα για τον έλεγχο της μόλυνσης των σκύλων με Echinococcus multilocularis και καταχωρίζει την Φινλανδία, την Ιρλανδία, τη Μάλτα και το Ηνωμένο Βασίλειο ως τα κράτη μέλη στα οποία χορηγήθηκε η έγκριση για εφαρμογή των εν λόγω μέτρων. Η Φινλανδία, η Ιρλανδία, η Μάλτα και το Ηνωμένο Βασίλειο παρέμειναν επιλέξιμα για εφαρμογή των εν λόγω προληπτικών υγειονομικών μέτρων σύμφωνα με τους όρους που καθορίστηκαν στον κατ' εξουσιοδότηση κανονισμό (ΕΕ) αριθ. 1152/2011 με βάση αποδεικτικά στοιχεία για τη διαρκή απουσία του παρασίτου Echinococcus multilocularis από τους άγριους πληθυσμούς τελικών ξενιστών ή, στην περίπτωση της Μάλτας, με βάση αποδεικτικά στοιχεία ότι δεν υπάρχει πρόσφορος άγριος πληθυσμός τελικών ξενιστών και ότι το παράσιτο Echinococcus multilocularis δεν έχει καταγραφεί ποτέ σε οικόσιτα ζώα-τελικούς ξενιστές.
            
         
               (6)
            
            
               Η άγρια κόκκινη αλεπού περιγράφεται ως είδος που δεν απαντά σε κανένα τμήμα της Μάλτας σύμφωνα με τη Διεθνή Ένωση για τη Διατήρηση της Φύσης. Με βάση τα παραπάνω, καθώς και με βάση τα αποδεικτικά στοιχεία που αναφέρονται στην αιτιολογική σκέψη 5, η Μάλτα θεωρείται ότι συμμορφώνεται με τους κανόνες κατηγοριοποίησης που καθορίζονται στο άρθρο 2 παράγραφος 2 του κατ' εξουσιοδότηση κανονισμού (ΕΕ) 2018/772 για το σύνολο της επικράτειάς της. Συνεπώς, η Μάλτα θα πρέπει να καταχωριστεί ως συμμορφούμενη με τους εν λόγω κανόνες κατηγοριοποίησης για το σύνολο της επικράτειάς της.
            
         
               (7)
            
            
               Άγριος πληθυσμός τελικών ξενιστών του παρασίτου Echinococcus multilocularis, δηλαδή πληθυσμός κόκκινων αλεπούδων, απαντά στο σύνολο της Φινλανδίας, της Ιρλανδίας και του Ηνωμένου Βασιλείου. Από την 1η Ιανουαρίου 2012, και τα τρία κράτη μέλη εφαρμόζουν προγράμματα επαγρύπνησης για ειδικούς παθογόνους οργανισμούς για τους πληθυσμούς κόκκινων αλεπούδων τους, σύμφωνα με τις απαιτήσεις του κατ' εξουσιοδότηση κανονισμού (ΕΕ) αριθ. 1152/2011, και, σε κάθε περίπτωση, δεν έχει καταγραφεί κανένα κρούσμα της μόλυνσης με Echinococcus multilocularis στους εν λόγω πληθυσμούς. Τυχόν κρούσματα της μόλυνσης δηλώνονται υποχρεωτικά στο πλαίσιο της εθνικής νομοθεσίας. Συνεπώς, η Φινλανδία, η Ιρλανδία και το Ηνωμένο Βασίλειο θεωρείται ότι συμμορφώνονται με τους κανόνες κατηγοριοποίησης που καθορίζονται στο άρθρο 2 παράγραφος 3 του κατ' εξουσιοδότηση κανονισμού (ΕΕ) 2018/772 για το σύνολο της επικράτειάς τους. Ως εκ τούτου, η Φινλανδία, η Ιρλανδία και το Ηνωμένο Βασίλειο θα πρέπει να καταχωριστούν ως συμμορφούμενα κράτη με τους εν λόγω κανόνες κατηγοριοποίησης για το σύνολο της επικράτειάς τους.
            
         
               (8)
            
            
               Ο κατ' εξουσιοδότηση κανονισμός (ΕΕ) 2018/772 καταργεί τον κατ' εξουσιοδότηση κανονισμό (ΕΕ) αριθ. 1152/2011 με ισχύ από την 1η Ιουλίου 2018. Προς αποφυγή τυχόν κενού στην εφαρμογή των προληπτικών υγειονομικών μέτρων όσον αφορά τους σκύλους που εισέρχονται στη Φινλανδία, την Ιρλανδία, τη Μάλτα και το Ηνωμένο Βασίλειο, ο παρών κανονισμός θα πρέπει να τεθεί σε ισχύ την επομένη της δημοσίευσής του στην Επίσημη Εφημερίδα της Ευρωπαϊκής Ένωσης και θα πρέπει να αρχίσει να εφαρμόζεται από την 1η Ιουλίου 2018.
            
         
               (9)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο κατάλογος των κρατών μελών που συμμορφώνονται για το σύνολο της επικράτειάς τους με τους κανόνες κατηγοριοποίησης που ορίζονται στο άρθρο 2 παράγραφος 2 του κατ' εξουσιοδότηση κανονισμού (ΕΕ) 2018/772 καθορίζεται στο μέρος 1 του παραρτήματος του παρόντος κανονισμού.
   Άρθρο 2
   Ο κατάλογος των κρατών μελών ή τμημάτων της επικράτειας κρατών μελών που συμμορφώνονται με τους κανόνες κατηγοριοποίησης που ορίζονται στο άρθρο 2 παράγραφος 3 του κατ' εξουσιοδότηση κανονισμού (ΕΕ) 2018/772 καθορίζεται στο μέρος 2 του παραρτήματος του παρόντος κανονισμού.
   Άρθρο 3
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Ιουλίου 2018.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 18 Ιουνίου 2018.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 178 της 28.6.2013, σ. 1.
   
      (2)  Κατ' εξουσιοδότηση κανονισμός (ΕΕ) 2018/772 της Επιτροπής, της 21ης Νοεμβρίου 2017, για τη συμπλήρωση του κανονισμού (ΕΕ) αριθ. 576/2013 του Ευρωπαϊκού Κοινοβουλίου και του Συμβουλίου όσον αφορά προληπτικά υγειονομικά μέτρα για την καταπολέμηση της μόλυνσης των σκύλων με Echinococcus multilocularis και την κατάργηση του κατ' εξουσιοδότηση κανονισμού (ΕΕ) αριθ. 1152/2011 (ΕΕ L 130 της 28.5.2018, σ. 1).
   
      (3)  Κατ' εξουσιοδότηση κανονισμός (ΕΕ) αριθ. 1152/2011 της Επιτροπής, της 14ης Ιουλίου 2011, που συμπληρώνει τον κανονισμό (ΕΚ) αριθ. 998/2003 του Ευρωπαϊκού Κοινοβουλίου και του Συμβουλίου όσον αφορά προληπτικά υγειονομικά μέτρα για την καταπολέμηση της μόλυνσης των σκύλων με Echinococcus multilocularis (ΕΕ L 296 της 15.11.2011, σ. 6).
   
      ΠΑΡΑΡΤΗΜΑ
      ΜΕΡΟΣ 1
      Κατάλογος των κρατών μελών που συμμορφώνονται για το σύνολο της επικράτειάς τους με τους κανόνες κατηγοριοποίησης που ορίζονται στο άρθρο 2 παράγραφος 2 του κατ' εξουσιοδότηση κανονισμού (ΕΕ) 2018/772
      
                  Κωδικός χώρας ISO
               
               
                  Κράτος μέλος
               
            
                  MT
               
               
                  ΜΑΛΤΑ
               
            ΜΕΡΟΣ 2
      Κατάλογος των κρατών μελών ή τμημάτων της επικράτειας κρατών μελών που συμμορφώνονται με τους κανόνες κατηγοριοποίησης που ορίζονται στο άρθρο 2 παράγραφος 3 του κατ' εξουσιοδότηση κανονισμού (ΕΕ) 2018/772
      
                  Κωδικός χώρας ISO
               
               
                  Κράτος μέλος
               
               
                  Σύνολο/τμήματα της επικράτειας
               
            
                  FI
               
               
                  ΦΙΝΛΑΝΔΙΑ
               
               
                  Σύνολο της επικράτειας
               
            
                  GB
               
               
                  ΗΝΩΜΕΝΟ ΒΑΣΙΛΕΙΟ
               
               
                  Σύνολο της επικράτειας
               
            
                  IE
               
               
                  ΙΡΛΑΝΔΙΑ
               
               
                  Σύνολο της επικράτειας